text: L'ASAV compra aliments per valor de 750 euros gràcies a un cap de setmana solidari - Societat - Rubí TV
  L'ASAV compra aliments per valor de 750 euros gràcies a un cap de setmana solidari
  NewHome PC i el grup de teatre Almocafre destinen els guanys de dues activitats a l'entitat
  L'Associació Solidaritat i Ajuda Veïnal (ASAV) ha donat a conèixer els resultats de dues activitats solidàries celebrades el passat mes de febrer. Gràcies a la implicació de dues organitzacions, s'han recollit uns 750 euros que s'han destinat a comprar aliments.
  Una d'elles va fer-se a l'auditori Vallhonrat, on va celebrar-se el primer torneig benèfic presencial de Minecraft, organitzat per l'establiment NewHome PC. Els assistents van poder gaudir d'aquesta jornada amb un dels jocs de moda d'aquesta temporada així com també obtenir premis en els diferents sortejos que es van organitzar durant tot el dia. Les inscripcions eren de 3 euros, una recaptació que es va donar de forma íntegra a l'entitat solidària. Gràcies a aquesta aportació, ASAV ha pogut comprar 600 litres de llet per a la seva Botiga Solidària, que setmanalment reparteix aliments i productes d'higiene bàsics entre les persones de Rubí que més ho necessiten.
  D'altra banda, el grup de teatre Almocafre de Montalbán (Còrdova) va representar al teatre municipal La Sala l'obra El Goya, del dramaturg espanyol Pedro Muñoz Seca. Una part del preu de l'entrada va anar destinat a ASAV. Gràcies a aquesta iniciativa, el grup de teatre ha fet una donació de productes per a la Botiga Solidària per valor de 400 euros.